KIRJALLINEN KYSYMYS P-0357/98 komissiolle esittäjä(t): Sebastiano Musumeci (NI) (6. helmikuuta 1998)

Aihe: Espanjalaisten vaaleiden appelsiinien myrkylliset säilöntäaineet

Vuodesta 1993, jolloin tavaraliikenteen valvonnasta luovuttiin Euroopan unionin sisärajoilla, espanjalaiset vaaleat appelsiinit ovat vallanneet Italian markkinat, mikä on kärjistänyt italialaisten tuottajien kriisiä ja tehnyt Espanjasta kaikkein aggressiivisimman ja vaarallisimman kilpailevan viejän.

Teknisistä ja taloudellisista syistä johtuen 95 % espanjalaisista tuottajista käyttää appelsiinien kasvattamisessa ja säilytyksessä valmistetta, joka sisältää maleiinihydratsidilla käsiteltyjä ja pentaeritriitillä esteröityjä hartseja; näitä espanjalaisten käyttämiä elintarvikkeiden lisäaineita ei ole lueteltu sallittujen hedelmien säilöntäaineiden joukossa Euroopan parlamentin ja neuvoston 20. helmikuuta 1995 elintarvikkeiden muista lisäaineista kuin väri- ja makeutusaineista antamassa direktiivissä 95/2/EY ((EYVL L 61, 18.3.1995, s. 1. )). Jokainen EU:n jäsenvaltio on siirtänyt kyseisen direktiivin osaksi omaa lainsäädäntöään.

Tieteellisen elintarvikekomitean syyskuussa 1997 pidetyssä täysistunnossa N:o 108 mainitun tuotteen käyttö kiellettiin, koska katsottiin, että toksikologinen tieto siitä on puutteellista, ja tutkimukset vievät ainakin 5 vuotta.

Brysselin kuluttajapolitiikan pääosastosta vastaava Peter Wagstaffe kielsi 24. marraskuuta 1997 lähetetyllä tiedonannolla espanjalaisten tuottajien käyttämän aineen lisäämisen Euroopassa hyväksyttyjen aineiden joukkoon.Edellisen johdosta kysyn komissiolta: Mihin kiireellisiin toimenpiteisiin se aikoo ryhtyä näillä myrkyllisillä säilöntäaineilla käsiteltyjen espanjalaisten appelsiinien Italiaan ja muihin Euroopan maihin suuntautuvan viennin kieltämiseksi ja miten se aikoo rangaista espanjalaisia vastuullisia jatkuvasta yhteisön direktiivien noudattamatta jättämisestä, jota ei mitenkään voida hyväksyä, ja jonka tekee vieläkin törkeämmäksi se, että sillä on vakavia seurauksia kuluttajien terveydelle.

Komission jäsenen Martin Bangemannin komission puolesta antama vastaus (10. maaliskuuta 1998)

Komissio ymmärtää kunnianarvoisan parlamentin jäsenen huolen.

Tieteellinen elintarvikekomitea on tutkinut useita puuhartsijohdannaisia. On tehty selväksi, että jotkut näistä voidaan hyväksyä väliaikaisesti tarkoin määrätyissä olosuhteissa (osittain hydrattu puuhartsi ja osittain hydrattu, maleiinihapolla modifioitu puuhartsi), mutta maleiinihappoanhydridillä modifioitua ja pentaerytriitillä esteröityä hartsia ei voida hyväksyä elintarvikekäyttöön, koska niistä ei ole saatavilla riittäviä toksikologisia tietoja, ja spesifikaatioiden suhteen on epävarmuutta. Nämä lausunnot annettiin syyskuussa 1997.

Edellä esitetyn johdosta komissio ei ehdottanut näiden aineiden lisäämistä muista elintarvikkeiden lisäaineista kuin väri- ja makeutusaineista annetussa Euroopan parlamentin ja neuvoston direktiivissä 95/2/EY olevaan hyväksyttyjen lisäaineiden luetteloon.

On huomattava, että koska tämä direktiivi on nyt kokonaan voimassa, vain niitä aineita, jotka on erityisesti mainittu sen liitteiden luetteloissa (positiiviluettelon periaate), saa käyttää elintarvikkeissa. Kaikkien muiden aineiden käyttö tähän tarkoitukseen on siis kielletty.

Oikeudellisista syistä on nyt tehtävä yksityiskohtainen tutkimus sen tarkistamiseksi, onko kysymyksessä edellä mainitun direktiivin tai muiden yhteisön sääntöjen rikkominen. Komissio kerää sitä varten perusteelliseen tutkimukseen tarvittavia tietoja.